በአዲስ አበባ 50 ሺህ የ20 /80 የጋራ መኖሪያ ቤቶችን ለመገንባት የመሰረት ድንጋይ ተቀመጠ
የኮየ ፈጬ ሳይት በአቃቂ ቃሊቲ ክፍለ ከተማ ከጥሩነሽ ቤጂንግ ሆስፒታል አለፍ ብሎ የሚገኝ ሲሆን ፥ በ732 ሄክታር ቦታ ላይ የሚያርፍና እስካሁን የአዲስ አበባ ቤቶች ግንባታ ጽህፈት ቤት ከያዛቸው የቤት ልማት ፕሮጀክቶች ትልቁ  ይሆናል ነው የተባለው ።በስፍራው ግንባታውን ለመጀመር የሚያስችል በቂ ዝግጅት መደረጉን የአዲስ አበባ ቤቶች ግንባታ ፕሮጀክት ፅህፈት ቤት ዋና ስራ አስኪያጅ  አቶ ይድነቃቸው ዋለልኝ ተናግረዋል።ለአብነትም የቦታ ርክክብ ተፈፀሞ በቦታው የቁፋሮ እና የጠረጋ ስራ መጀመሩን፣ የ10 አማካሪ ድርጅቶች ቅጥር መከናወኑንና የ35 ኪሎ ሜትር የውስጥ ለውስጥ መንገድ ስራ መጀመሩን አንስተዋል።የመብራትና ውሃ ስራዎችን ለማስጀምር አስፈላጊው ስምምነት መፈፀሙን የጠቀሱት ዋና ስራ አስኪያጁ ፥ ከዚህ ቀደም በመሰረተ ልማት አለመሟላት የሚገጥሙ የግንባታ መጓተቶች እንዳይከሰቱም በቂ ዝግጅት ተደርጓል ነው ያሉት።ለግንባታውም ከ5.35 ቢሊየን ብር የተመደበለት ፕሮጀክቱ ፥ በሁለት ዓመት የሚጠናቀቅ ሲሆን፥ ለ45 ሺህ ሰዎችም የስራ ዕድል ይፈጥራል ተብሏል።ሁለት ዓመት እንደሚፈጅ የተጠቀሰው ይህ ግዙፍ የጋራ መኖሪያ ግንባታ በ2008 ዓ.ም መጀመሪያ ላይ ይጠናቀቃል ተብሎ የሚጠበቅ ሲሆን ፥ ከ200 ሺህ በላይ ሰዎች ይኖሩበታል ተብሎም ይጠበቃል።የአዲስ አበባ ከተማ ከንቲባ አቶ ድሪባ ኩማ በዛሬው ዕለት የመሰረት ድንጋይ በቦታው አስቀምጠዋል።(ኤፍ.ቢ.ሲ.) 